title: 2013/121/EÚ: Rozhodnutie Komisie zo 7. marca 2013 o požiadavkách na bezpečnosť, ktoré musia spĺňať európske normy pre určité detské stoličky podľa smernice Európskeho parlamentu a Rady 2001/95/ES o všeobecnej bezpečnosti výrobkov  Text s významom pre EHP

text:
               8.3.2013

               SK

               Úradný vestník Európskej únie

               L 65/23

         ROZHODNUTIE KOMISIE
   zo 7. marca 2013
   o požiadavkách na bezpečnosť, ktoré musia spĺňať európske normy pre určité detské stoličky podľa smernice Európskeho parlamentu a Rady 2001/95/ES o všeobecnej bezpečnosti výrobkov
   (Text s významom pre EHP)
   (2013/121/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 ods. 1 písm. a),
   keďže:

               (1)

               Predpokladá sa, že výrobky, ktoré sú v súlade s vnútroštátnymi normami, ktorými sa transponujú Európske normy, ktoré boli vypracované v súlade so smernicou 2001/95/ES a na ktoré sú uvedené odkazy v Úradnom vestníku Európskej únie, sú bezpečné.

               (2)

               Európske normy sa musia vypracúvať na základe požiadaviek, ktoré majú zabezpečiť, aby výrobky zodpovedajúce týmto normám, vyhovovali požiadavke všeobecnej bezpečnosti stanovenej v článku 3 smernice 2001/95/ES.

               (3)

               Európske normy EN 14988-1:2006 (časť 1: Bezpečnostné požiadavky) a EN 14988-2:2006 (časť 2: Skúšobné metódy) pre detské vysoké stoličky je potrebné revidovať. Konkrétne je potrebné zaviesť prísnejšie bezpečnostné požiadavky, pokiaľ ide o nebezpečenstvo pádu a zachytenia sa.

               (4)

               Odkaz na európsku normu EN 1272:1998 (Bezpečnostné požiadavky a skúšobné metódy) pre stoličky na pripevnenie k stolu nie je uvedený v Úradnom vestníku Európskej únie. V dôsledku toho neexistuje v súvislosti s vnútroštátnymi normami, ktoré transponujú uvedenú európsku normu, predpoklad bezpečnosti.

               (5)

               Pre detské stoličky alebo sedačky na pripevnenie k stoličkám neexistujú európske normy.

               (6)

               Preto je vhodné stanoviť požiadavky, ktoré majú zabezpečiť, aby výrobky zodpovedajúce týmto normám vyhovovali požiadavke všeobecnej bezpečnosti stanovenej v článku 3 smernice 2001/95/ES.

               (7)

               Opatrenia stanovené v tomto rozhodnutí sú v súlade so stanoviskom Výboru pre všeobecnú bezpečnosť výrobkov,

         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia sa uplatňujú tieto pojmy:

               a)

               „Sedačkou na pripevnenie k stoličke“ sa rozumie výrobok, ktorý sa má pripevniť k stoličke pre dospelých s cieľom zvýšiť sedaciu výšku dieťaťa vo veku do 36 mesiacov, ktoré je schopné sedieť bez pomoci.

               b)

               „Detskou stoličkou“ sa rozumie stolička na usadenie jedného dieťaťa, ktorej veľkosť je prispôsobená veku dieťaťa a ktorá sa umiestňuje na podlahu.

               c)

               „Detskou vysokou stoličkou“ sa rozumie samostatne stojaca stolička, ktorá vyzdvihuje dieťa vo veku od 6 do 36 mesiacov, ktoré je schopné sedieť bez pomoci, do výšky približne zodpovedajúcej výške jedálenského stola na účely stolovania za podmienky, že dieťa je vhodne zaistené v sedacej polohe.

               d)

               „Stoličkou na pripevnenie k stolu“ sa rozumie stolička, ktorá sa bežne používa pre deti, ktoré sú schopné sedieť bez pomoci, a ktorá sa pripevňuje k stolu alebo k inému vodorovnému povrchu.

         Článok 2
   Požiadavky na bezpečnosť
   Osobitné požiadavky na bezpečnosť týkajúce sa výrobkov uvedených v článku 1, ktoré majú spĺňať európske normy podľa článku 4 ods. 1 smernice 2001/95/ES, sú stanovené v prílohe k tomuto rozhodnutiu.
   Článok 3
   Nadobudnutie účinnosti
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

      V Bruseli 7. marca 2013

            Za Komisiu

            predseda

         José Manuel BARROSO

      (1)  Ú. v. ES L 11, 15.1.2002, s. 4.

      PRÍLOHA

         VŠEOBECNÉ POŽIADAVKY NA BEZPEČNOSŤ

      Výrobky nesmú ohroziť bezpečnosť ani zdravie detí a osôb starajúcich sa o deti, ak sa používajú určeným alebo predpokladaným spôsobom, berúc do úvahy správanie detí.
      Ak jeden typ stoličky možno premeniť na iný typ stoličky (napríklad vysokú stoličku na detskú stoličku), musí vyhovovať bezpečnostných požiadavkám pre oba typy stoličiek.
      Na označení výrobkov alebo na ich obale a v návodoch na používanie, ktoré sú k nim priložené, musia byť používatelia upozornení na nebezpečenstvá a riziká úrazov súvisiace s používaním týchto výrobkov, ktoré vyplývajú z ich podstaty, a na spôsoby, ako im možno predísť. Výrobky však musia byť navrhnuté tak, aby boli v čo najväčšej miere bezpečné, a etikety a upozornenia preto nesmú nahrádzať bezpečnosť, ktorá má byť zaručená spôsobom navrhnutia výrobku.

         Chemické požiadavky

      Všetky výrobky uvedené v článku 1 musia vyhovovať právnym predpisom EÚ.

         Horľavosť

      Výrobky uvedené v článku 1 nesmú predstavovať nebezpečné rýchlo horľavé prvky v prostredí dieťaťa. Musia byť preto vyhotovené z materiálov, ktoré nevytvárajú svetelný efekt pri priamom vystavení plameňu alebo iskre. Z tohto dôvodu by sa mala zohľadňovať posledná verzia normy EN 71-2.
      Použitie chemických látok na spomalenie horenia by sa malo obmedziť na minimum. V prípade použitia chemických látok na spomalenie horenia by ich toxicita počas používania a pri ich zneškodňovaní po uplynutí ich životnosti nemala ohroziť zdravie používateľa a osôb starajúcich sa o dieťa ani životné prostredie.

         Obaly

      Vrecká vyrobené z pružných plastov, ktoré sa používajú ako obaly a ktorých otvor má obvod väčší než obvod hlavy dieťaťa, nesmú predstavovať pre dieťa riziko zadusenia. Použitie zaťahovacích šnúr a šnúr na uzatváranie takýchto obalov alebo použitie samolepiacich obalov (napr. priľnavých fólií) sa zakazuje.
      Obaly, ktoré obsahujú tieto výrobky, nesmú predstavovať riziko zadusenia upchaním dýchacích ciest v ústach a nose. Na tento účel by obaly mali byť perforované, ak to nie je vylúčené potrebou ochrany pred vlhkosťou.
      Na vreckách musí byť uvedené ďalej uvedené varovanie alebo rovnocenné varovanie: „UPOZORNENIE! Obal uschovávajte mimo dosahu detí s cieľom ochrániť ich pred zadusením.“ Musia byť tiež označené veľkým, zreteľným symbolom alebo schémou, ktoré naznačujú možné nebezpečenstvo.

         Identifikácia výrobcu a dovozcu

      Na výrobku, alebo ak to nie je možné, na jeho obale alebo v sprievodnej dokumentácii výrobku musia výrobcovia (1) uviesť svoje meno, registrované obchodné meno alebo registrovanú ochrannú známku a adresu, na akej ich možno kontaktovať. V adrese musí byť uvedené jedno konkrétne miesto, na ktorom možno výrobcu kontaktovať (2).
      Na výrobku, alebo ak to nie je možné, na jeho obale alebo v sprievodnej dokumentácii výrobku musia dovozcovia (3) uviesť svoje meno, registrované obchodné meno alebo registrovanú ochrannú známku a adresu, na akej ich možno kontaktovať (4).

         OSOBITNÉ POŽIADAVKY NA BEZPEČNOSŤ

      1.   SEDAČKY NA PRIPEVNENIE K STOLIČKE
      1.1.   Rozsah pôsobnosti

      Tieto bezpečnostné požiadavky platia pre sedačky na pripevnenie k stoličke určené pre deti do veku 36 mesiacov s hmotnosťou do 15 kg. Nevzťahujú sa na vankúše, sedacie podložky alebo akékoľvek iné výrobky určené na zadržiavanie dieťaťa na stoličke bez zvýšenia sedacej výšky dieťaťa.
      1.2.   Požiadavky na bezpečnosť

         Nebezpečenstvo zachytenia sa v medzerách a otvoroch

      Sedačky na pripevnenie k stoličke musia byť navrhnuté a vyrobené tak, aby zamedzovali uviaznutiu akejkoľvek časti tela dieťaťa.

         Nebezpečenstvo spojené s nastavením výšky sedačky na pripevnenie k stoličke

      Sedačky na pripevnenie k stoličke, pri ktorých možno nastaviť výšku sedacej časti, musia byť vybavené zaisťovacím mechanizmom, resp. mechanizmami, ktorými sa sedačka na pripevnenie k stoličke zaistí v polohe jej bežného používania. Musí sa zabrániť mimovoľnému uvoľneniu zaisťovacieho mechanizmu, resp. mechanizmov.

         Nebezpečenstvo súvisiace s pohyblivými časťami

      Po tom, čo je sedačka na pripevnenie k stoličke pripravená na bežné používanie, nesmú byť v dôsledku premiestnenia sedačky alebo jej časti, zmien v pôsobení telesnej hmotnosti dieťaťa sediaceho v sedačke alebo pôsobenia vonkajšej sily (iným dieťaťom alebo neúmyselne osobou starajúcou sa o dieťa alebo pôsobením hnacieho mechanizmu) prístupné žiadne miesta zovretia alebo priškripnutia.
      Sedačky na pripevnenie k stoličke, ktoré sú navrhnuté ako skladacie, musia mať skladací mechanizmus, ktorý dieťa nedokáže ovládať a ktorý osoba starajúca sa o dieťa nemôže neúmyselne uviesť do chodu. Sedačku na pripevnenie k stoličke nesmie byť možné zostaviť na bežné používanie bez toho, aby bol aktivovaný zaisťovací mechanizmus.

         Nebezpečenstvo pádu

      Po tom, čo je sedačka na pripevnenie k stoličke pripravená na bežné používanie, musí byť zabezpečené, že v nej dieťa zostane a že nedôjde k jej prevráteniu, ak sa dieťa nakláňa v akomkoľvek smere. Aby sa zabránilo zraneniam dieťaťa v dôsledku toho, že dieťa vstane a vypadne alebo vykĺzne zo sedačky na pripevnenie k stoličke, musí byť sedačka na pripevnenie k stoličke navrhnutá tak, aby jej zadržiavací systém zabraňoval dieťaťu vstať a vypadnúť alebo vykĺznuť z nej.
      Sedačka na pripevnenie k stoličke musí byť vybavená zadržiavacím systémom, ktorý možno prispôsobiť veľkosti dieťaťa a ktorý musí pozostávať prinajmenšom z pásového a rozkrokového popruhu. Zadržiavací systém nemožno použiť bez toho, aby bol použitý rozkrokový popruh.
      Nesmie dôjsť k trvalému poškodeniu zadržiavacieho systému, popruhov, ukotvovacích bodov a systému upevnenia, ktoré by mohlo narušiť ich bezpečnosť a normálnu funkciu, keď sú vystavené statickému alebo dynamickému mechanickému zaťaženiu pri používaní sedačky na pripevnenie k stoličke spôsobom, ktorý možno odôvodnene predpokladať.
      Po montáži na účely použitia musí byť operadlo sedačky na pripevnenie k stoličke v dostatočnej výške. Sedačka musí byť tiež vybavená bočnými opierkami rúk, ktoré sú dostatočne vysoké na to, aby dieťa zostalo v sedačke, ak sa vykláňa v akomkoľvek smere.

         Nebezpečenstvo zapletenia sa

      Maximálna voľná dĺžka šnúr, popruhov a podobných častí s výnimkou detského zadržiavacieho systému a systému pripevnenia k stoličke, ktoré sú prístupné znútra sedačky na pripevnenie k stoličke, musí byť taká, aby sa zamedzilo vytvoreniu nebezpečnej slučky okolo krku dieťaťa.
      Jednovláknové nite nemožno použiť ako šnúry, popruhy a podobné časti, ako sú slučky alebo šicie nite.

         Nebezpečenstvo zadrhnutia

      Aby sa zabránilo nebezpečenstvu zadrhnutia, nesmú sedačky na pripevnenie k stoličke obsahovať žiadne malé časti, ktoré by sa mohli oddeliť od stoličky pôsobením sily, ktorú je dieťa schopné vynaložiť, a ktoré sú dostatočne malé na to, aby sa úplne zmestili do úst dieťaťa, bez ohľadu na to, či ich možno odstrániť pomocou náradia, alebo nie.
      K výplňovým materiálom, ktoré predstavujú nebezpečenstvo zadrhnutia, sa dieťa nesmie dostať pôsobením sily, ktorú je schopné vynaložiť. Nesmú predstavovať nebezpečenstvo zadrhnutia ani z dôvodu veľkosti prvkov, ktoré obsahujú, alebo z toho dôvodu, že tieto prvky sa pôsobením sily, ktorú je dieťa schopné vynaložiť, stanú dostatočne malými alebo prístupnými.

         Nebezpečenstvo požitia

      Aby sa zabránilo nebezpečenstvu požitia, nesmú sedačky na pripevnenie k stoličke obsahovať samostatné alebo malé časti, ktoré možno oddeliť silou, ktorú je dieťa schopné vynaložiť, a ktoré sa môžu dostať do pažeráka dieťaťa. V žiadnom prípade nemožno použiť toxické materiály ani toxickú povrchovú úpravu.

         Nebezpečenstvo udusenia

      Na sedačkách na pripevnenie k stoličke nesmú byť plastové výlisky, ktoré by dieťa mohlo uchopiť a oddeliť silou, ktorú je schopné vynaložiť. Nemôžu mať nepriepustný poťah, ktorý by mohol zakryť ústa a nos dieťaťa a tak predstavovať nebezpečenstvo udusenia.

         Nebezpečné hrany, rohy a vyčnievajúce časti

      Všetky prístupné hrany, rohy a vyčnievajúce časti sedačky na pripevnenie k stoličke musia byť zaoblené a nemôžu sa na nich nachádzať hroty ani ostré hrany.

         Povrchy

      Všetky povrchy musia byť v rozsahu, v akom je to možné vzhľadom na funkčnosť sedačky na pripevnenie k stoličke, dostatočne hladké, aby sa zamedzilo odreninám, rezným ranám, škrabancom, popáleninám alebo iným zraneniam, ktoré môžu vzniknúť náhodne pri používaní sedačky na pripevnenie k stoličke alebo v dôsledku správania dieťaťa.

         Integrita konštrukcie

      Sedačka na pripojenie k stoličke sa nesmie zrútiť ani vykazovať žiadne znaky poškodenia alebo trvalej deformácie, ktoré by mohli narušiť jej bezpečnosť a normálnu funkciu. Žiadny mechanizmus, resp. mechanizmy na nastavovanie výšky sedačky na pripojenie k stoličke nesmú umožniť, aby pôsobením mechanického zaťaženia na sedačku pri jej používaní spôsobom, ktorý možno odôvodnene predpokladať, došlo k zmene zvolenej výšky.

         Systém upevnenia na stoličku

      Systém upevnenia na stoličku musí byť navrhnutý tak, aby sa sedačka pripevnila k operadlu aj k sedaciemu povrchu stoličky.
      Systém upevnenia na stoličku, popruhy, ukotvovacie body a systém upínania sa nesmú zlomiť, uvoľniť ani odtrhnúť od ich podpery pôsobením mechanického zaťaženia, ktorému sú vystavené pri používaní spôsobom, ktorý možno odôvodnene predpokladať.

         Nebezpečenstvo súvisiace s nevhodnou veľkosťou

      V informáciách o výrobku sa musia uviesť vhodné rozmery sedacej časti a operadla stoličiek, pre ktoré je výrobok určený.
      1.3.   Informácie o bezpečnosti výrobku, príručka pre používateľov a označenia

      Informácie o bezpečnosti výrobku musia byť uvedené na výrobku a zahrnuté do pokynov na použitie.
      Informácie o bezpečnosti výrobku musia byť uvedené písomne v jazyku, resp. jazykoch krajiny, v ktorej sa sedačka na pripevnenie k stoličke ponúka na maloobchodný predaj, a v zrozumiteľných piktogramoch. Všetky označenia musia zostať čitateľné a žiadna etiketa, na ktorej sú uvedené označenia, sa nesmie dať ľahko odstrániť.

         Informácie o bezpečnosti výrobku

      Základné informácie o bezpečnosti výrobku sa musia poskytnúť jasne a zrozumiteľne. Musia byť jasne vyznačené a zostať viditeľné po pripevnení sedačky k stoličke pre dospelých a pred tým, než sa do sedačky vloží dieťa. Musia byť označené slovom „UPOZORNENIE!“ a musia obsahovať prinajmenšom tieto alebo rovnocenné oznámenia:

                  —

                  „Nikdy nenechávajte dieťa bez dozoru.“

                  —

                  „Vždy používajte detský zadržiavací systém a systém upevnenia na stoličku.“

                  —

                  „Pred použitím vždy skontrolujte bezpečnosť a stabilitu sedačky na pripevnenie k stoličke.“

                  —

                  „Tento výrobok je určený pre deti vo veku do 36 mesiacov s hmotnosťou do 15 kg, ktoré sú schopné sedieť bez pomoci.“

         Informácie pre kupujúcich

      Spotrebiteľ musí mať možnosť jasne vidieť informácie pre kupujúcich v mieste predaja. Tieto informácie musia v písomnej podobe i vo forme zrozumiteľných piktogramov obsahovať:

                  —

                  toto alebo rovnocenné vyhlásenie: „Tento výrobok je určený pre deti vo veku do 36 mesiacov s hmotnosťou do 15 kg, ktoré sú schopné sedieť bez pomoci.“,

                  —

                  vhodné rozmery stoličky pre dospelých, jej sedacej časti a operadla.

         Príručka pre používateľov

      K sedačke na pripevnenie k stoličke sa musí dodať príručka pre používateľov. Príručka pre používateľov musí obsahovať:

                  —

                  toto alebo rovnocenné vyhlásenie: „DÔLEŽITÉ! UCHOVAJTE PRE BUDÚCU POTREBU.“,

                  —

                  pokyny na správnu a bezpečnú montáž a návod na použitie sedačky na pripevnenie k stoličke,

                  —

                  informácie o typoch stoličiek pre dospelých, ku ktorým možno alebo nemožno pripevniť sedačku.

            Upozornenia v príručke musia byť označené slovom „UPOZORNENIE!“ a musia obsahovať prinajmenšom tieto alebo rovnocenné oznámenia:

                  —

                  „Nikdy nenechávajte dieťa bez dozoru.“

                  —

                  „Vždy používajte detský zadržiavací systém a systém upevnenia na stoličku.“

                  —

                  „Pred použitím sa ubezpečte, že systém upevnenia k stoličke je správne namontovaný a nastavený.“

                  —

                  „Pred použitím vždy skontrolujte bezpečnosť a stabilitu sedačky na pripevnenie k stoličke.“

            Príručka pre používateľov musí obsahovať tieto informácie:

                  —

                  toto alebo rovnocenné vyhlásenie: „Tento výrobok je určený pre deti vo veku do 36 mesiacov s hmotnosťou do 15 kg, ktoré sú schopné sedieť bez pomoci.“,

                  —

                  vhodné rozmery stoličky pre dospelých, jej sedacej časti a operadla,

                  —

                  vyhlásenie, že sedačka na pripevnenie k stoličke by sa nemala používať, ak niektorá jej časť je zlomená, odtrhnutá alebo chýba,

                  —

                  vyhlásenie, že nemožno používať iné príslušenstvo alebo náhradné diely než tie, ktoré schválil výrobca,

                  —

                  odporúčania na čistenie a údržbu.

            2.   DETSKÉ STOLIČKY
      2.1.   Rozsah pôsobnosti

      Tieto bezpečnostné požiadavky platia pre detské stoličky určené pre deti, ktoré sú schopné sedieť bez pomoci. Sem patria stolčeky, stoličky (montážne diely zahŕňajú nohy, sedaciu plochu a operadlo) a kreslá (montážne diely zahŕňajú sedaciu časť, operadlo a opierky rúk) na použitie v interiéri alebo v exteriéri. Rovnako sem patria hojdacie kreslá a skladacie stoličky. Tieto požiadavky platia tiež pre multifunkčné výrobky, ktoré možno prekonvertovať na detské stoličky. Platia tiež pre detské stoličky s kolieskami. Výrobky, ktoré popri funkcii detskej stoličky plnia aj inú funkciu (napr. skladovaciu funkciu), musia tiež spĺňať tieto požiadavky.
      2.2.   Požiadavky na bezpečnosť

         Nebezpečenstvo zachytenia sa v medzerách a otvoroch

      Detské stoličky musia byť navrhnuté a vyrobené tak, aby sa zamedzilo zachyteniu končatín, chodidiel a rúk a v čo možno najväčšej miere aj zachyteniu prstov v medzerách a otvoroch.
      Skladateľné detské stoličky musia byť navrhnuté a vyrobené tak, aby sa zamedzilo zachyteniu prstov.
      Detské stoličky nesmú byť také ťažké, aby pod nimi mohla uviaznuť hlava alebo končatina dieťaťa.

         Nebezpečenstvo súvisiace s pohyblivými časťami

      Po zložení stoličky do stavu na bežné používanie v súlade s pokynmi výrobcu sa na stoličke nesmú nachádzať žiadne nebezpečné pohyblivé časti.

         Smerové natáčacie kolieska a kolieska

      Detské stoličky, ktoré sú vybavené kolieskami alebo smerovými natáčacími kolieskami, musia byť navrhnuté tak, aby nebola narušená ich stabilita.

         Nebezpečenstvo pádu

      Detské stoličky musia byť dostatočne stabilné, aby sa zamedzilo ich prevráteniu v akomkoľvek smere v čase, keď na nich sedí dieťa.

         Stabilita

      Detské stoličky musia byť stabilné.

         Nebezpečenstvo zadrhnutia

      Aby sa zabránilo nebezpečenstvu zadrhnutia, nesmú detské stoličky obsahovať malé časti, ktoré možno oddeliť silou, ktorú je dieťa schopné vynaložiť, a ktoré sa úplne zmestia do úst dieťaťa. K výplňovým materiálom, ktoré predstavujú nebezpečenstvo zadrhnutia, sa dieťa nesmie dostať pôsobením sily, ktorú je schopné vynaložiť. Nesmú predstavovať nebezpečenstvo zadrhnutia ani z dôvodu veľkosti prvkov, ktoré obsahujú, alebo z toho dôvodu, že tieto prvky sa pôsobením sily, ktorú je dieťa schopné vynaložiť, stanú dostatočne malými alebo prístupnými.

         Nebezpečenstvo udusenia

      Na detských stoličkách sa nesmú nachádzať žiadne plastové výlisky, ktoré možno oddeliť silou, ktorú je dieťa schopné vynaložiť. Nemôžu mať nepriepustný poťah, ktorý by mohol zakryť ústa a nos dieťaťa a tak predstavovať nebezpečenstvo udusenia.

         Nebezpečenstvo požitia

      Aby sa zabránilo nebezpečenstvu požitia, nesmú detské stoličky obsahovať samostatné ani malé časti, ktoré možno oddeliť silou, ktorú je dieťa schopné vynaložiť, a ktoré sa môžu dostať do pažeráka dieťaťa. V žiadnom prípade nemožno použiť toxické materiály ani toxickú povrchovú úpravu.

         Povrchy

      Všetky povrchy musia byť v rozsahu, v akom je to možné vzhľadom na funkčnosť detskej stoličky, dostatočne hladké, aby sa zamedzilo odreninám, rezným ranám, škrabancom, popáleninám alebo iným zraneniam, ktoré môžu vzniknúť náhodne pri používaní stoličky alebo v dôsledku správania dieťaťa.

         Nebezpečné hrany

      Detské stoličky nesmú mať ostré hrany ani body. Dostupné hrany a rohy musia byť zaoblené alebo skosené. Nesmú mať žiadne zahrotené ani vyčnievajúce povrchy, ktoré predstavujú nebezpečenstvo pichnutia.

         Integrita konštrukcie

      Detské stoličky a ich súčasti, ako je sedacia plocha, operadlo a nohy, musia byť schopné odolať mechanickému zaťaženiu, ktorému sú vystavené pri ich používaní spôsobom, ktorý možno odôvodnene predpokladať.
      2.3.   Informácie o bezpečnosti výrobku

      V upozorneniach a pokynoch na použitie sa musia rodičia alebo osoby starajúce sa o deti upozorniť, že detské stoličky umiestnené pod oknom by dieťa mohlo použiť ako výstupný schodík, a tak by mohli zapríčiniť vypadnutie dieťaťa z okna.
      Informácie o bezpečnosti výrobku musia byť uvedené písomne v jazyku, resp. jazykoch krajiny, v ktorej sa detská stolička ponúka na maloobchodný predaj, a v zrozumiteľných piktogramoch. Všetky označenia musia zostať čitateľné a žiadna etiketa, na ktorej sú uvedené označenia, sa nesmie dať ľahko odstrániť.
      3.   DETSKÉ VYSOKÉ STOLIČKY
      3.1.   Rozsah pôsobnosti

      Tieto bezpečnostné požiadavky platia pre vysoké stoličky určené pre deti, ktoré sú schopné sedieť bez pomoci vo veku približne od 6 do 36 mesiacov s hmotnosťou do 15 kg. Ak možno detské vysoké stoličky premeniť na detské stoličky, musia tiež spĺňať bezpečnostné požiadavky uplatniteľné na detské stoličky.
      Ak majú vysoké stoličky oddeliteľné časti (napr. stolovací podnos alebo opierku nôh), tieto bezpečnostné požiadavky platia pre vysoké stoličky bez ohľadu na to, či sa tieto časti na nich nachádzajú, alebo nie.
      Výrobky, ktoré sa vo veľkej miere využívajú ako hračky, musia tiež spĺňať požiadavky smernice Európskeho parlamentu a Rady 2009/48/ES (5) o bezpečnosti hračiek (napr. vysoká stolička, ktorú možno premeniť na hojdacieho koníka).
      3.2.   Požiadavky na bezpečnosť

         Všeobecne

      Na montáž akejkoľvek súčasti, ktorá je navrhnutá tak, že ju možno oddeliť alebo uvoľniť pri demontáži vysokej stoličky na účely prepravy alebo uskladnenia, sa nesmú použiť spojovacie skrutky na priame uchytenie (napr. samorezné skrutky).
      Odkryté hrany a vyčnievajúce časti musia byť zaoblené alebo skosené a nemôžu sa na nich nachádzať hroty ani ostré hrany.

         Nebezpečenstvo pádu

      Aby sa zabránilo zraneniam dieťaťa v dôsledku toho, že dieťa vstane a vypadne alebo vykĺzne z vysokej stoličky, musí byť vysoká stolička navrhnutá tak, aby jej zadržiavací systém zabraňoval dieťaťu vstať a vypadnúť alebo vykĺznuť z nej.
      Vysoká sedačka musí byť vybavená zadržiavacím systémom, ktorý možno prispôsobiť veľkosti dieťaťa a ktorý musí pozostávať prinajmenšom z pásového a rozkrokového popruhu. Zadržiavací systém nemožno použiť bez toho, aby bol použitý rozkrokový popruh.
      Zadržiavací systém, popruhy, ukotvovacie body a systém upínania sa nesmú zlomiť, uvoľniť ani odtrhnúť od ich podpery pôsobením vnútornej a vonkajšej sily, ktorú je schopné dieťa vynaložiť.
      Pri navrhovaní zadržiavacieho systému sa musia vziať do úvahy všetky možné pohyby dieťaťa na vysokej stoličke.
      Vysoká stolička musí mať dostatočne vysoké operadlo. Musí byť tiež vybavená bočnými opierkami rúk, ktoré sú dostatočne vysoké na to, aby dieťa zostalo na stoličke, ak sa nakláňa v akomkoľvek smere.
      Aby sa zabránilo zraneniam dieťaťa v dôsledku toho, že sa dieťa zaprie a/alebo zatlačí nohami proti jedálenskému stolu a spôsobí pád stoličky smerom dozadu, musí byť stolička navrhnutá tak, aby jej stabilita vylučovala nebezpečenstvo pádu.

         Nebezpečenstvo zapletenia sa

      Na vysokých stoličkách sa nesmú nachádzať žiadne šnúry, popruhy ani podobné časti (s výnimkou zadržiavacieho systému), ktoré predstavujú nebezpečenstvo zapletenia sa.

         Nebezpečenstvo zachytenia sa v medzerách a otvoroch

      Detské vysoké stoličky musia byť navrhnuté a vyrobené tak, aby zamedzovali uviaznutiu akejkoľvek časti tela dieťaťa.

         Nebezpečenstvo súvisiace s pohyblivými časťami

      Aby sa zamedzilo riziku priškripnutia a rozdrvenia, musí sa zamedziť výskytu miest priškripnutia a zovretia. Ak sa miestam priškripnutia a zovretia nemožno vyhnúť z dôvodov zaistenia funkčnosti, mali by sa prijať náležité opatrenia na zaručenie ich bezpečnosti.
      Každá súčasť vysokej stoličky, ktorú možno skladať alebo oddeliť, musí byť zaistená tak, aby ju dieťa používajúce stoličku alebo iné dieťa nemohlo uvoľniť alebo aby ju nemohla neúmyselne uvoľniť dospelá osoba.

         Zaisťovacie mechanizmy pre skladacie vysoké stoličky

      Vysoká stolička musí byť vybavená zaisťovacími mechanizmami, ktoré zabraňujú zloženiu vysokej stoličky v čase, keď v nej sedí dieťa alebo keď sa do nej dieťa vkladá, alebo keď sa z nej vyberá.
      Aby sa zabránilo nebezpečenstvu vyplývajúcemu z nesprávneho použitia vysokej stoličky, musí jej zloženiu zabraňovať buď hmotnosť dieťaťa používajúceho stoličku, alebo sa musí pri použití vysokej stoličky automaticky aktivovať aspoň jeden zaisťovací mechanizmus.
      Deti nesmú byť schopné neúmyselne uvoľniť alebo ovládať zaisťovacie mechanizmy.
      Všetky zaisťovacie mechanizmy musia fungovať riadne aj vtedy, ak sú vystavené statickému a dynamickému zaťaženiu pri použití vysokej stoličky spôsobom, ktorý možno odôvodnene predpokladať.

         Nebezpečenstvo zadrhnutia

      Žiadna časť, ktorú možno oddeliť silou, ktorú je dieťa schopné vynaložiť, nesmie byť natoľko malá, aby sa úplne zmestila do úst dieťaťa. Akákoľvek súčasť, ktorú možno odstrániť bez použitia nástroja, sa nesmie úplne zmestiť do úst dieťaťa. K výplňovým materiálom, ktoré predstavujú nebezpečenstvo zadrhnutia, sa dieťa nesmie dostať pôsobením sily, ktorú je schopné vynaložiť. Nesmú predstavovať ďalšie nebezpečenstvo zadrhnutia vzhľadom na veľkosť prvkov, ktoré obsahujú, alebo z toho dôvodu, že tieto prvky sa pôsobením sily, ktorú je dieťa schopné vynaložiť, stanú dostatočne malými alebo prístupnými.

         Zadržiavací systém

      Vysoká stolička musí byť navrhnutá tak, aby boli deti zaistené v sediacej polohe a aby sa zamedzilo pádom v prípade, že sa postavia alebo stratia rovnováhu, a to buď použitím zadržiavacieho systému pozostávajúceho z rozkrokového popruhu a horizontálneho komponentu, alebo prostredníctvom celistvého postroja. Ak je vysoká stolička vybavená sklápacím operadlom, musí mať celistvý postroj.
      Statické a dynamické mechanické zaťaženie pri používaní vysokej stoličky spôsobom, ktorý možno odôvodnene predpokladať, nesmie spôsobiť trvalé poškodenie rozkrokových popruhov, pásových popruhov a popruhov celistvého postroja, ktoré by mohlo narušiť ich bezpečnosť a funkčnosť.
      Ak je vysoká stolička vybavená bodmi na upevnenie postroja alebo popruhu, nesmie statické alebo dynamické mechanické zaťaženie pri použití vysokej stoličky spôsobom, ktorý možno odôvodnene predpokladať, viesť k ich trvalému poškodeniu, ktoré by mohlo nepriaznivo ovplyvniť ich bezpečnosť a normálnu funkciu.
      Ak je dodaný postroj alebo popruh, nesmie statické alebo dynamické mechanické zaťaženie pri použití vysokej stoličky spôsobom, ktorý možno odôvodnene predpokladať, viesť k jeho trvalému poškodeniu, ktoré by mohlo nepriaznivo ovplyvniť jeho bezpečnosť a normálnu funkciu.

         Bočná ochrana

      Vysoká stolička musí byť vybavená bočnými opierkami alebo inými prostriedkami bočnej ochrany.

         Operadlo

      Vysoká stolička musí byť vybavená dostatočne vysokým operadlom, ktorým sa zabezpečí, že v prípade, že sa dieťa nakláňa do ktoréhokoľvek smeru, zostane vo vysokej stoličke.

         Sklápacie operadlo

      Mechanizmus, ktorý umožňuje nastavenie operadla vysokej stoličky, nesmie prekĺzavať z jednej polohy do druhej, ak je vystavený statickému a dynamickému mechanickému zaťaženiu pri použití vysokej stoličky spôsobom, ktorý možno odôvodnene predpokladať.

         Smerové natáčacie kolieska a kolieska

      Vysoké stoličky, ktoré sú vybavené kolieskami alebo smerovými natáčacími kolieskami, musia byť navrhnuté tak, aby nebola narušená ich stabilita.

         Integrita konštrukcie

      Funkcie vysokej stoličky nesmú byť ovplyvnené, ak je vystavená statickému a dynamickému mechanickému zaťaženiu pri jej použití takým spôsobom, ktorý možno odôvodnene predpokladať.
      Vysoká stolička sa nesmie zrútiť a jej zaisťovací mechanizmus musí zostať aktivovaný, ak je vystavená statickému a dynamickému mechanickému zaťaženiu pri jej použití takým spôsobom, ktorý možno odôvodnene predpokladať.

         Stabilita

      Ak majú vysoké stoličky oddeliteľné časti (napr. stolovací podnos alebo opierku nôh), tieto bezpečnostné požiadavky platia pre vysokú stoličku bez ohľadu na to, či sa tieto časti na nej nachádzajú, alebo nie.
      Ak je vysoká stolička vystavená statickému a dynamickému mechanickému zaťaženiu pri jej použití takým spôsobom, ktorý možno odôvodnene predpokladať, nesmie sa prevrátiť do strany, smerom dozadu alebo smerom dopredu.
      3.3.   Informácie o bezpečnosti výrobku, príručka pre používateľov a označenia

         Všeobecne

      Informácie o bezpečnosti výrobku musia byť uvedené písomne v jazyku, resp. jazykoch krajiny, v ktorej sa vysoká stolička ponúka na maloobchodný predaj, a v zrozumiteľných piktogramoch. Všetky označenia musia zostať čitateľné a žiadna etiketa, na ktorej sú uvedené označenia, sa nesmie dať ľahko odstrániť počas použitia spôsobom, ktorý možno odôvodnene predpokladať.

         Informácie o bezpečnosti výrobku

      Základné informácie o bezpečnosti výrobku sa musia poskytnúť jasne a zrozumiteľne. Musia byť označené slovom „UPOZORNENIE!“ a musia obsahovať prinajmenšom tieto alebo rovnocenné oznámenia:

                  —

                  „Nikdy nenechávajte dieťa bez dozoru.“

                  —

                  „Vždy používajte zadržiavací systém.“

                  —

                  „Pred použitím vždy skontrolujte bezpečnosť a stabilitu vysokej stoličky.“

         Informácie pre kupujúcich

      Spotrebiteľ musí mať možnosť jasne vidieť informácie pre kupujúcich v mieste predaja. Tieto informácie musia v písomnej podobe, ako aj vo forme zrozumiteľných piktogramov obsahovať prinajmenšom toto alebo rovnocenné vyhlásenie: „Tento výrobok je určený pre deti vo veku do 36 mesiacov s hmotnosťou do 15 kg, ktoré sú schopné sedieť bez pomoci.“ Ďalšie informácie o bezpečnosti výrobku sa musia poskytnúť, ak výrobok možno upraviť na to, aby sa používal ako hračka, alebo ho premeniť na detskú stoličku, ktorú možno nastaviť tak, aby vyhovovala dieťaťu v rôznych fázach jeho vývoja (t. j. „stolička, ktorá rastie s dieťaťom“).

         Označenia

      Na vysokých stoličkách musí byť trvalo uvedené ďalej uvedené alebo rovnocenné varovanie: „UPOZORNENIE! NENECHÁVAJTE DIEŤA BEZ DOZORU.“ Popri tomto upozornení sa musí použiť vhodný piktogram.

         Príručka pre používateľov

      V príručke pre používateľov musí byť uvedený návod na použitie vysokej stoličky a toto alebo rovnocenné oznámenie: „DÔLEŽITÉ! UCHOVAJTE PRE BUDÚCU POTREBU.“
      Návod musí obsahovať tieto alebo rovnocenné upozornenia označené slovom „UPOZORNENIE!“:

                  —

                  „Nenechávajte dieťa bez dozoru.“

                  —

                  „Nepoužívajte vysokú stoličku, pokiaľ nie sú správne namontované a nastavené všetky súčasti.“

            Príručka pre používateľov musí tiež obsahovať tieto upozornenia:

                  —

                  uistite sa, že každý postroj je správne upevnený,

                  —

                  dávajte pozor na riziko otvoreného ohňa alebo iných zdrojov silného tepla, ako sú elektrické žiariče, plynové horáky atď. v blízkosti vysokej stoličky.

            V príručke pre používateľov musia byť uvedené tieto informácie o bezpečnosti výrobku:

                  —

                  nákres montáže, zoznam a/alebo opis všetkých dielov a nástrojov, ktoré sú nevyhnutné na montáž stoličky, a nákres skrutiek a iných zaisťovacích mechanizmov,

                  —

                  vyhlásenie, že vysoká stolička by sa nemala používať, pokiaľ dieťa nie je schopné sedieť bez pomoci,

                  —

                  vyhlásenie, že vysoká stolička by sa nemala používať, ak niektorá jej časť je zlomená, odtrhnutá alebo chýba,

                  —

                  odporúčania na čistenie a údržbu.

            4.   STOLIČKY NA PRIPEVNENIE K STOLU
      4.1.   Rozsah pôsobnosti

      Tieto požiadavky na bezpečnosť sa vzťahujú na stoličky na pripevnenie k stolu určené pre deti, ktoré sú schopné sedieť bez pomoci (vo veku od 6 mesiacov) a ktorých hmotnosť nepresahuje 15 kg.
      4.2.   Požiadavky na bezpečnosť

         Všeobecne

      Po montáži na účely použitia musí byť stolička na pripevnenie k stolu namontovaná tak, aby zabraňovala akémukoľvek nebezpečenstvu priškripnutia, porezania alebo poranenia dieťaťa alebo osoby starajúcej sa o dieťa.

         Nebezpečenstvo zachytenia sa v medzerách a otvoroch

      Aby sa zabránilo zachyteniu sa, nesmú mať stoličky na pripevnenie k stolu otvorené rúrky ani medzery či otvory, ktoré by mohli dieťaťu spôsobiť zranenie.
      Stoličky na pripevnenie k stolu musia byť navrhnuté tak, aby sa zamedzilo pádu cez medzery a otvory.

         Nebezpečné hrany, rohy a vyčnievajúce časti

      Všetky prístupné hrany, rohy a vyčnievajúce časti stoličky na pripevnenie k stolu musia byť zaoblené a skosené a nemôžu sa na nich nachádzať hroty ani ostré hrany.

         Nebezpečenstvo zadrhnutia

      Aby sa zabránilo nebezpečenstvu zadrhnutia, nesmú stoličky obsahovať žiadne malé časti, ktoré by sa mohli oddeliť od stoličky pôsobením sily, ktorú je dieťa schopné vynaložiť, a ktoré sú dostatočne malé na to, aby sa úplne zmestili do úst dieťaťa, bez ohľadu na to, či ich možno odstrániť pomocou náradia, alebo nie.
      K výplňovým materiálom, ktoré predstavujú nebezpečenstvo zadrhnutia, sa dieťa nesmie dostať pôsobením sily, ktorú je schopné vynaložiť. Nesmú predstavovať ani ďalšie nebezpečenstvo zadrhnutia vzhľadom na veľkosť prvkov, ktoré obsahujú, alebo z toho dôvodu, že tieto prvky sa pôsobením sily, ktorú je dieťa schopné vynaložiť, stanú dostatočne malými alebo prístupnými.

         Nebezpečenstvo požitia

      Aby sa zabránilo nebezpečenstvu požitia vyplývajúcemu z nesprávneho použitia stoličky na pripevnenie k stolu, nesmie stolička obsahovať samostatné ani malé časti, ktoré možno oddeliť silou, ktorú je dieťa schopné vynaložiť, a ktoré sa môžu dostať do pažeráka dieťaťa.

         Nebezpečenstvo udusenia

      Na stoličkách nesmú byť plastové výlisky, ktoré by dieťa mohlo uchopiť a oddeliť silou, ktorú je schopné vynaložiť. Nemôžu mať nepriepustný poťah, ktorý by mohol zakryť ústa a nos dieťaťa a tak predstavovať nebezpečenstvo udusenia.

         Samorezné skrutky

      Na pripevnenie akejkoľvek súčasti, ktorá je navrhnutá tak, že ju možno oddeliť alebo uvoľniť pri demontáži stoličky na pripevnenie k stolu na účely jej prepravy alebo uskladnenia, nemožno používať spojovacie skrutky (napr. samorezné skrutky).

         Nebezpečenstvo súvisiace s pohyblivými časťami

      Po zložení stoličky na pripevnenie k stolu do stavu na bežné používanie v súlade s pokynmi výrobcu sa na stoličke nesmú nachádzať žiadne nebezpečné pohyblivé časti.

         Nebezpečenstvo pádu

      Aby sa zabránilo zraneniam dieťaťa v dôsledku toho, že dieťa vstane a vypadne alebo vykĺzne zo stoličky na pripevnenie k stolu, musí byť stolička na pripevnenie k stolu navrhnutá tak, aby jej zadržiavací systém zabraňoval dieťaťu vstať a vypadnúť alebo vykĺznuť z nej.
      Stolička na pripevnenie k stolu musí byť vybavená zadržiavacím systémom, ktorý možno prispôsobiť veľkosti dieťaťa a ktorý musí pozostávať prinajmenšom z pásového a rozkrokového popruhu. Zadržiavací systém nemožno použiť bez toho, aby bol použitý rozkrokový popruh.
      Zadržiavací systém, popruhy, ukotvovacie body a systém upínania sa nesmú zlomiť, uvoľniť ani odtrhnúť od ich podpery pôsobením vnútorných a vonkajších síl, ktoré je dieťa schopné vynaložiť.
      Pri navrhovaní zadržiavacieho systému sa musia vziať do úvahy všetky možné pohyby dieťaťa na stoličke na pripevnenie k stolu.
      Po zložení na účely používania musí byť operadlo stoličky na pripevnenie k stolu v dostatočnej výške. Stolička musí byť tiež vybavená bočnými opierkami rúk, ktoré sú dostatočne vysoké na to, aby dieťa zostalo na stoličke, ak sa nakláňa v akomkoľvek smere.

         Podpery nôh

      Stolička nesmie mať podpery nôh.

         Odnímateľné sedadlá

      Ak možno sedadlo oddeliť od rámu, prostriedky na pripevnenie slúžiace na osadenie sedadla do rámu musia byť navrhnuté tak, aby zabraňovali jeho mimovoľnému vysadeniu z rámu.
      Sedadlo musí zostať pripevnené k rámu, ak je vystavené mechanickému zaťaženiu počas použitia stoličky na pripevnenie k stolu spôsobom, ktorý možno odôvodnene predpokladať.

         Integrita konštrukcie

      Statické a dynamické mechanické zaťaženie pri používaní stoličky na pripevnenie k stolu spôsobom, ktorý možno odôvodnene predpokladať, nesmie spôsobiť trvalé poškodenie, ktoré môže nepriaznivo ovplyvniť jej bezpečnosť a funkčnosť.

         Systém ukotvenia

      Systém ukotvenia musí zabezpečiť, že po upevnení k podpornej ploche sa stolička na pripevnenie k stolu nebude hýbať pri jej použití spôsobom, ktorý možno odôvodnene predpokladať. Ukotvenie stoličky na pripevnenie k stolu musí byť odolné proti nadskakovaniu.

         Stabilita

      Stoličky na pripevnenie k stolu sa nesmú zložiť ani prevrhnúť vplyvom statického a dynamického mechanického zaťaženia, ktorému sú vystavené v dôsledku použitia spôsobom, ktorý možno odôvodnene predpokladať.
      4.3.   Informácie o bezpečnosti výrobku, príručka pre používateľov a označenia

         Všeobecne

      Informácie o bezpečnosti výrobku musia byť uvedené na výrobku a zahrnuté do pokynov na použitie.
      Informácie o bezpečnosti výrobku musia byť uvedené písomne v jazyku, resp. jazykoch krajiny, v ktorej sa stolička na pripevnenie k stolu ponúka na maloobchodný predaj, a v zrozumiteľných piktogramoch. Všetky označenia musia zostať čitateľné a žiadna etiketa, na ktorej sú uvedené označenia, sa nesmie dať ľahko odstrániť.

         Informácie pre kupujúcich

      Spotrebiteľ musí mať možnosť jasne vidieť informácie pre kupujúcich v mieste predaja. Tieto informácie musia v písomnej podobe i vo forme zrozumiteľných piktogramov obsahovať prinajmenšom:

                  —

                  toto vyhlásenie alebo vyhlásenie s rovnocenným významom: „Tento výrobok je určený pre deti s hmotnosťou do 15 kg, ktoré sú schopné sedieť bez pomoci.“,

                  —

                  vhodné rozmery podpornej plochy, ku ktorej môže byť stolička na pripevnenie k stolu pripevnená.

            Taktiež sa musia uviesť tieto informácie:

                  —

                  „Táto stolička na pripevnenie k stolu nie je vhodná pre všetky stoly. Nepripevňujte k stolom so skleným povrchom, stolom s pohyblivou stolovou doskou, skladateľným stolom, stolom s jednou nohou, kartovým stolom alebo kempingovým stolom.“

         Označenia

      Stolička na pripevnenie k stolu musí byť viditeľne a trvalo označená takto:

                  —

                  pri používaní stoličky na pripevnenie k stolu musí byť viditeľné upozornenie tohto znenia: „UPOZORNENIE! Nikdy nenechávajte dieťa bez dozoru.“,

                  —

                  upozornením tohto znenia: „UPOZORNENIE! Vždy používajte detský zadržiavací systém a systém upevnenia na stôl.“,

                  —

                  upozornením tohto znenia: „UPOZORNENIE! Pred použitím vždy skontrolujte bezpečnosť a stabilitu vysokej stoličky.“,

                  —

                  slovami „Maximálna hmotnosť dieťaťa: 15 kg.“

         Príručka pre používateľov

      V príručke pre používateľov musia byť uvedené pokyny na správnu a bezpečnú montáž a používanie stoličky na pripevnenie k stolu. Tieto pokyny musia byť presné a jednoznačné a musia zahŕňať prinajmenšom tieto alebo rovnocenné vyhlásenia:

                  —

                  „Pred použitím si dôkladne prečítajte pokyny a uchovajte ich pre budúcu potrebu. V prípade nedodržania pokynov môže dôjsť k zraneniu dieťaťa.“

                  —

                  „Táto stolička na pripevnenie k stolu nie je vhodná pre deti, ktoré nie sú schopné sedieť bez pomoci.“

                  —

                  „UPOZORNENIE! Nikdy nenechávajte dieťa bez dozoru.“

                  —

                  „Vždy používajte detský zadržiavací systém a systém upevnenia na stôl.“

                  —

                  „Pred použitím vždy skontrolujte bezpečnosť a stabilitu stoličky na pripevnenie k stolu.“

                  —

                  „Táto stolička na pripevnenie k stolu nie je vhodná pre všetky stoly. Nepripevňujte k stolom so skleným povrchom, stolom s pohyblivou stolovou doskou, skladateľným stolom, stolom s jednou nohou, kartovým stolom alebo kempingovým stolom.“

                  —

                  „Ubezpečte sa, že stôl, ku ktorému je pripevnená stolička na pripevnenie k stolu, sa pri jej používaní neprevráti.“

                  —

                  „Na podpornej ploche nepoužívajte obrusy ani iné predmety, ktoré by mohli narušiť správnu funkciu ukotvovacích prvkov. Štruktúru a plochu stola udržiavajte čistú a suchú.“

                  —

                  „Túto stoličku na pripevnenie k stolu nesmú používať deti, ktorých hmotnosť presahuje 15 kg.“

                  —

                  „Pravidelne kontrolujte všetky montážne skrutky a v prípade potreby ich pritiahnite.“

                  —

                  „UPOZORNENIE! Nepoužívajte stoličku na pripevnenie k stolu, ak sú akékoľvek súčasti zlomené alebo chýbajú.“

                  —

                  „Nepoužívajte iné náhradné diely než diely schválené výrobcom alebo distribútorom.“

                  —

                  „Nepripevňujte stoličku na pripevnenie k stolu tam, kde by sa dieťa mohlo vlastnými nohami oprieť proti časti stolu, proti inej stoličke alebo proti akejkoľvek inej konštrukcii, čo by mohlo spôsobiť odtlačenie stoličky od stola.“

            Musia byť uvedené vhodné rozmery podpornej plochy.

         (1)  V zmysle definície v článku R1 kapitoly R1 prílohy I k rozhodnutiu Európskeho parlamentu a Rady č. 768/2008/ES (Ú. v. EÚ L 218, 13.8.2008, s. 82).

         (2)  Ako je stanovené v článku R2 kapitoly R2 prílohy I k rozhodnutiu č. 768/2008/ES.

         (3)  V zmysle definície v článku R1 kapitoly R1 prílohy I k rozhodnutiu č. 768/2008/ES.

         (4)  Ako je stanovené v článku R4 kapitoly R2 prílohy I k rozhodnutiu č. 768/2008/ES.

         (5)  Ú. v. EÚ L 170, 30.6.2009, s. 1.


title: Rohodnutie Rady z  29. októbra 2012 , ktorým sa vymenúva náhradník riadiacej rady Európskej nadácie pre zlepšovanie životných a pracovných podmienok za Dánsko

text:
               31.10.2012

               SK

               Úradný vestník Európskej únie

               C 334/2

         ROHODNUTIE RADY
   z 29. októbra 2012,
   ktorým sa vymenúva náhradník riadiacej rady Európskej nadácie pre zlepšovanie životných a pracovných podmienok za Dánsko
   2012/C 334/02
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (1), a najmä na jeho článok 6,
   so zreteľom na zoznamy kandidátov, ktoré Rade predložili vlády členských štátov a zamestnanecké a zamestnávateľské organizácie,
   keďže:

               (1)

               Rada svojimi rozhodnutiami z 22. novembra 2010 (2), 7. marca 2011 (3), 12. júla 2011 (4) a 20. septembra 2011 (5) vymenovala členov a náhradníkov riadiacej rady Európskej nadácie pre zlepšovanie životných a pracovných podmienok na obdobie, ktoré sa končí 30. novembra 2013, s výnimkou istých členov.

               (2)

               Zamestnanecká organizácia ETUC navrhla kandidáta na jedno neobsadené miesto,

         PRIJALA TOTO ROZHODNUTIE:
   Článok 1
   Za náhradníka riadiacej rady Európskej nadácie pre zlepšovanie životných a pracovných podmienok sa na obdobie, ktoré sa končí 30. novembra 2013, vymenúva:
   ZÁSTUPCOVIA ZAMESTNANECKÝCH ORGANIZÁCIÍ

               Krajina

               Člen

               Náhradník

               Dánsko

               pani Heidi RØNNE MØLLER

         Článok 2
   Členov a náhradníkov, ktorí ešte nie sú navrhnutí, vymenuje Rada neskôr.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 29. októbra 2012

            Za Radu

            predseda

         E. FLOURENTZOU

      (1)  Ú. v. ES L 139, 30.5.1975, s. 1.

      (2)  Ú. v. EÚ C 322, 27.11.2010, s. 8.

      (3)  Ú. v. EÚ C 83, 17.3.2011, s. 4.

      (4)  Ú. v. EÚ C 208, 14.7.2011, s. 3.

      (5)  Ú. v. EÚ C 278, 22.9.2011, s. 2.


title: 2012/283/EÚ: Rozhodnutie Rady z  24. apríla 2012 o uzavretí zmenených a doplnených stanov a zmeneného a doplneného rokovacieho poriadku Medzinárodnej študijnej skupiny pre kaučuk Európskou úniou

text:
               31.5.2012

               SK

               Úradný vestník Európskej únie

               L 141/1

         ROZHODNUTIE RADY
   z 24. apríla 2012
   o uzavretí zmenených a doplnených stanov a zmeneného a doplneného rokovacieho poriadku Medzinárodnej študijnej skupiny pre kaučuk Európskou úniou
   (2012/283/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 3 a 4 v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Po niekoľkých kolách rokovaní sa 14. júla 2011 vedúci delegácií v rámci Medzinárodnej študijnej skupiny pre kaučuk (ďalej len „skupina“) dohodli na znení zmien a doplnení k stanovám a rokovaciemu poriadku skupiny.

               (2)

               Únia je členom skupiny.

               (3)

               Členské štáty Únie, ktoré boli členmi skupiny, formálne oznámili svoje vystúpenie zo skupiny s platnosťou od 1. júla 2011.

               (4)

               Prijatie zmenených a doplnených stanov a zmeneného a doplneného rokovacieho poriadku skupiny je nevyhnutné pre potvrdenie nového hlavného sídla skupiny a prijatie jasných ustanovení týkajúcich sa právneho postavenia Únie v skupine, ako aj pre stanovenie novej organizačnej štruktúry, nových rozpočtových príspevkov a rozhodovacích procesov.

               (5)

               Podpis zmenených a doplnených stanov a zmeneného a doplneného rokovacieho poriadku skupiny v mene Únie bol schválený rozhodnutím Rady 2011/664/EÚ (1), ktorým sa zároveň ustanovilo ich predbežné vykonávanie až do ukončenia postupov potrebných na ich uzavretie.

               (6)

               Zmenené a doplnené stanovy a zmenený a doplnený rokovací poriadok skupiny by sa mali schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľujú zmenené a doplnené stanovy a zmenený a doplnený rokovací poriadok Medzinárodnej študijnej skupiny pre kaučuk (ďalej len „skupina“).
   Texty zmenených a doplnených stanov a zmeneného a doplneného rokovacieho poriadku boli uverejnené v Úradnom vestníku Európskej únie
       (2).
   Článok 2
   Týmto sa predseda Rady poveruje určiť osobu(-y) splnomocnenú(-é) písomne potvrdiť generálnemu tajomníkovi skupiny súhlas Únie záväzne sa riadiť zmenenými a doplnenými stanovami a zmeneným a doplneným rokovacím poriadkom.
   Článok 3
   Úniu zastupujú na zasadnutiach vedúcich delegácií v rámci skupiny zástupcovia Komisie tak, ako je stanovené v článku IX zmenených a doplnených stanov.
   Členské štáty sa na zasadnutiach vedúcich delegácií môžu zúčastňovať ako súčasť delegácie Únie.
   Článok 4
   Toto rozhodnutie nadobúda účinnosť dňom jeho prijatia.

      V Luxemburgu 24. apríla 2012

            Za Radu

            predseda

         N. WAMMEN

      (1)  Ú. v. EÚ L 264, 8.10.2011, s. 12.

      (2)  Ú. v. EÚ L 264, 8.10.2011, s. 14.


title: Rozhodnutie Rady (EÚ) 2017/248 zo 6. februára 2017 o uzavretí Dohody o pokračovaní činnosti Medzinárodného strediska pre vedu a techniku

text:
               14.2.2017

               SK

               Úradný vestník Európskej únie

               L 37/1

         ROZHODNUTIE RADY (EÚ) 2017/248
   zo 6. februára 2017
   o uzavretí Dohody o pokračovaní činnosti Medzinárodného strediska pre vedu a techniku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 31 ods. 1 a článok 37,
   so zreteľom na Zmluvu o fungovaní Európskej únie, a najmä na jej článok 180 a článok 218 ods. 6 písm. a),
   so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
   so zreteľom na súhlas Európskeho parlamentu (1),
   keďže:

               (1)

               V súlade s rozhodnutím Rady (EÚ) 2015/1989 (2) bola 9. decembra 2015 podpísaná Dohoda o pokračovaní činnosti Medzinárodného strediska pre vedu a techniku medzi Európskou úniou a Európskym spoločenstvom pre atómovú energiu (ďalej len „Euratom“) ako jednou zmluvnou stranou a Gruzínskom, Japonskom, Nórskym kráľovstvom, Kirgizskou republikou, Arménskou republikou, Kazašskou republikou, Kórejskou republikou, Tadžickou republikou a Spojenými štátmi americkými (ďalej len „dohoda“), s výhradou jej uzavretia k neskoršiemu dátumu.

               (2)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Európskej únie schvaľuje Dohoda o pokračovaní činnosti Medzinárodného strediska pre vedu a techniku.
   Text dohody je pripojený k tomuto rozhodnutiu.
   Článok 2
   Predseda Rady určí osobu(-y) splnomocnenú(-é) uložiť v mene Únie listinu uvedenú v článku 17 dohody. (3)

   Článok 3
   Toto rozhodnutie nadobúda účinnosť dňom jeho prijatia.

      V Bruseli 6. februára 2017

            Za Radu

            predsedníčka

         F. MOGHERINI

      (1)  Súhlas z 19. januára 2017 (zatiaľ neuverejnený v úradnom vestníku).

      (2)  Rozhodnutie Rady (EÚ) 2015/1989 z 26. októbra 2015 o podpise Dohody o pokračovaní činnosti Medzinárodného strediska pre vedu a techniku v mene Európskej únie (Ú. v. EÚ L 290, 6.11.2015. s. 7).

      (3)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: 2007/822/ES: Rozhodnutie Rady z  8. novembra 2007 o uzavretí Dohody medzi Európskym spoločenstvom a Bosnou a Hercegovinou o uľahčení udeľovania víz

text:
               19.12.2007

               SK

               Úradný vestník Európskej únie

               L 334/96

         ROZHODNUTIE RADY
   z 8. novembra 2007
   o uzavretí Dohody medzi Európskym spoločenstvom a Bosnou a Hercegovinou o uľahčení udeľovania víz
   (2007/822/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 62 ods. 2 písm. b) body i) a ii) v spojení s prvou vetou prvého pododseku odseku 2 článku 300 a prvým pododsekom odseku 3 článku 300,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Komisia v mene Európskeho spoločenstva rokovala s Bosnou a Hercegovinou o dohode o uľahčení udeľovania víz.

               (2)

               Táto dohoda bola podpísaná v mene Európskeho spoločenstva 18. septembra 2007 s výhradou jej možného neskoršieho uzatvorenia v súlade s rozhodnutím Rady z 18. septembra 2007.

               (3)

               Dohoda by sa mala schváliť.

               (4)

               Dohodou sa zriaďuje spoločný výbor pre správu dohody, ktorý môže prijať svoj rokovací poriadok. V tomto prípade je vhodné ustanoviť zjednodušený postup prijatia pozície Spoločenstva.

               (5)

               V súlade s Protokolom o postavení Spojeného kráľovstva a Írska a Protokolom, ktorým sa začleňuje schengenské acquis do rámca Európskej únie, ktoré sú pripojené k Zmluve o Európskej únii a k Zmluve o založení Európskeho spoločenstva, Spojené kráľovstvo a Írsko sa nezúčastňujú na prijatí tohto rozhodnutia a nie sú ním viazané, ani nepodliehajú jeho uplatňovaniu.

               (6)

               V súlade s Protokolom o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva, sa Dánsko nezúčastňuje na prijatí tohto rozhodnutia a nie je ním viazané, ani nepodlieha jeho uplatňovaniu,

         ROZHODLA TAKTO:
   Článok 1
   Dohoda medzi Európskym spoločenstvom a Bosnou a Hercegovinou o uľahčení udeľovania víz sa týmto schvaľuje v mene Spoločenstva.
   Text dohody je pripojený k tomuto rozhodnutiu.
   Článok 2
   Predseda Rady vykoná oznámenie podľa článku 14 ods. 1 dohody (2).
   Článok 3
   Komisia, ktorej pomáhajú odborníci z členských štátov, zastupuje Spoločenstvo v spoločnom výbore odborníkov zriadenom podľa článku 12 dohody.
   Článok 4
   Pozíciu Spoločenstva v rámci spoločného výboru odborníkov v otázke prijatia jeho rokovacieho poriadku podľa článku 12 ods. 4 dohody prijme Komisia po porade s osobitným výborom vymenovaným Radou.
   Článok 5
   Toto rozhodnutie sa uverejní v Úradnom vestníku Európskej únie.

      V Bruseli 8. novembra 2007

            Za Radu

            predseda

         R. PEREIRA

      (1)  Stanovisko z 24. októbra 2007 (zatiaľ neuverejnené v úradnom vestníku).

      (2)  Generálny sekretariát Rady uverejní v Úradnom vestníku Európskej únie dátum nadobudnutia platnosti dohody.
   DOHODA
   medzi Európskym spoločenstvom a Bosnou a Hercegovinou o uľahčení udeľovania víz
   EURÓPSKE SPOLOČENSTVO,
   ďalej len „Spoločenstvo“,
   a
   BOSNA A HERCEGOVINA,
   ďalej len „zmluvné strany“,
   ŽELAJÚC SI, ako prvý konkrétny krok na ceste k bezvízovému režimu, rozvíjať medziľudské vzťahy ako dôležitú podmienku trvalého rozvoja hospodárskych, humanitárnych, kultúrnych, vedeckých a iných vzťahov uľahčením udeľovania víz štátnym príslušníkom Bosny a Hercegoviny,
   MAJÚC NA PAMÄTI, že od 21. júla 2005 sú všetci občania EÚ oslobodení od vízovej povinnosti pri cestách do Bosny a Hercegoviny, ktorých dĺžka nepresahuje 90 dní, alebo pri tranzite cez územie Bosny a Hercegoviny,
   UZNÁVAJÚC, že ak by Bosna a Hercegovina opätovne zaviedla pre občanov EÚ vízovú povinnosť, uplatňovali by sa automaticky na základe reciprocity na občanov EÚ rovnaké uľahčenia, ktoré sú v súlade s touto dohodou priznané štátnym príslušníkom Bosny a Hercegoviny,
   UZNÁVAJÚC, že uľahčenie udeľovania víz by nemalo viesť k nelegálnemu prisťahovalectvu a venujúc osobitnú pozornosť bezpečnosti a readmisii,
   BERÚC DO ÚVAHY Protokol o postavení Spojeného kráľovstva a Írska a Protokol, ktorým sa začleňuje schengenské acquis do rámca Európskej únie, ktoré sú pripojené k Zmluve o Európskej únii a Zmluve o založení Európskeho spoločenstva a potvrdzujúc, že ustanovenia tejto dohody sa nevzťahujú na Spojené kráľovstvo ani na Írsko,
   BERÚC DO ÚVAHY Protokol o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva a potvrdzujúc, že ustanovenia tejto dohody sa nevzťahujú na Dánske kráľovstvo,
   SA DOHODLI TAKTO:
   Článok 1
   Účel a rozsah uplatňovania
   1.   Účelom tejto dohody je uľahčenie udeľovania víz štátnym príslušníkom Bosny a Hercegoviny na pobyt, ktorého plánovaná dĺžka za obdobie 180 dní nepresiahne 90 dní.
   2.   Ak by Bosna a Hercegovina opätovne zaviedla pre občanov EÚ alebo určité kategórie občanov EÚ vízovú povinnosť, uplatňovali by sa automaticky na základe reciprocity na dotknutých občanov EÚ rovnaké uľahčenia, ktoré sú v súlade s touto dohodou priznané štátnym príslušníkom Bosny a Hercegoviny.
   Článok 2
   Všeobecné ustanovenia
   1.   Opatrenia na uľahčenie udeľovania víz ustanovené v tejto dohode sa vzťahujú na štátnych príslušníkov Bosny a Hercegoviny len v tom prípade, ak nie sú oslobodení od vízovej povinnosti na základe právnych predpisov Spoločenstva alebo členských štátov alebo na základe tejto dohody alebo iných medzinárodných dohôd.
   2.   Na otázky, ktoré nie sú upravené v ustanoveniach tejto dohody, napríklad zamietnutie vydania víza, uznávanie cestovných dokladov, preukazovanie primeraných prostriedkov na pokrytie životných nákladov, odmietnutie vstupu alebo opatrenia súvisiace s vyhostením, sa uplatňujú vnútroštátne právne predpisy Bosny a Hercegoviny alebo členských štátov alebo právne predpisy Spoločenstva.
   Článok 3
   Vymedzenie pojmov
   Na účely tejto dohody:

               a)

               „členský štát“ je každý členský štát Európskej únie, okrem Dánskeho kráľovstva, Írskej republiky a Spojeného kráľovstva;

               b)

               „občan Európskej únie“ je štátny príslušník členského štátu, ako je vymedzený v písmene a);

               c)

               „štátny príslušník Bosny a Hercegoviny“ je osoba, ktorá má štátnu príslušnosť Bosny a Hercegoviny;

               d)

               „vízum“ je oprávnenie vydané členským štátom alebo rozhodnutie prijaté týmto štátom, ktoré je potrebné na:

                           —

                           vstup na účel pobytu v tomto členskom štáte alebo vo viacerých členských štátoch, ktorého plánovaná celková dĺžka nepresiahne 90 dní,

                           —

                           vstup na účel tranzitu cez územie tohto členského štátu alebo viacerých členských štátov;

               e)

               „osoba oprávnene sa zdržiavajúca na území“ je štátny príslušník Bosny a Hercegoviny, ktorý je na základe právnych predpisov Spoločenstva alebo vnútroštátnych právnych predpisov oprávnený alebo spôsobilý na pobyt na území členského štátu v dĺžke viac ako 90 dní.

         Článok 4
   Písomný doklad potvrdzujúci účel cesty
   1.   Na preukázanie účelu cesty na územie druhej zmluvnej strany sú pre uvedené kategórie štátnych príslušníkov Bosny a Hercegoviny postačujúce tieto doklady:

               a)

               pre členov oficiálnych delegácií, ktorí sa na základe oficiálneho pozvania adresovaného Bosne a Hercegovine zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov:

                           —

                           list vyhotovený orgánom Bosny a Hercegoviny potvrdzujúci, že žiadateľ je členom jej delegácie cestujúcej na územie členských štátov s cieľom zúčastniť sa uvedených podujatí, s pripojenou kópiou oficiálneho pozvania;

               b)

               pre podnikateľov a zástupcov obchodných organizácií:

                           —

                           písomná žiadosť hostiteľskej právnickej osoby alebo spoločnosti, organizácie alebo zastúpenia alebo pobočky takejto právnickej osoby alebo spoločnosti, štátnych alebo miestnych orgánov členských štátov alebo organizačných výborov obchodných a priemyselných výstav, konferencií a sympózií organizovaných na území členských štátov potvrdená Komorou zahraničného obchodu Bosny a Hercegoviny;

               c)

               pre zástupcov organizácií občianskej spoločnosti, ktorí cestujú na účely vzdelávacích školení, seminárov, konferencií, a to aj v rámci výmenných programov:

                           —

                           písomná žiadosť vyhotovená hostiteľskou organizáciou, potvrdenie o tom, že osoba zastupuje organizáciu občianskej spoločnosti a osvedčenie o zriadení danej organizácie z príslušného registra vydané štátnym orgánom v súlade s vnútroštátnymi právnymi predpismi;

               d)

               pre vodičov poskytujúcich služby medzinárodnej nákladnej a osobnej dopravy na územie členských štátov vo vozidlách registrovaných v Bosne a Hercegovine:

                           —

                           písomná žiadosť Komory zahraničného obchodu Bosny a Hercegoviny, v ktorej sa uvádza účel, trvanie a periodicita ciest;

               e)

               pre členov vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov:

                           —

                           písomná žiadosť príslušnej železničnej spoločnosti Bosny a Hercegoviny, v ktorej sa uvádza účel, trvanie a periodicita ciest;

               f)

               pre novinárov:

                           —

                           osvedčenie alebo iný doklad vydaný profesijnou organizáciou, ktoré preukazujú, že dotknutá osoba je kvalifikovaným novinárom a doklad vydaný jej zamestnávateľom, ktorý potvrdzuje, že účelom cesty je výkon novinárskej práce;

               g)

               pre účastníkov vedeckých, kultúrnych a umeleckých aktivít vrátane univerzitných a iných výmenných programov:

                           —

                           písomná žiadosť hostiteľskej organizácie o účasť na týchto aktivitách;

               h)

               pre žiakov, študentov, študentov postgraduálneho štúdia a sprevádzajúcich učiteľov, ktorí cestujú na účely štúdia alebo vzdelávacích školení, a to aj v rámci výmenných programov a iných školských aktivít:

                           —

                           písomná žiadosť alebo osvedčenie o zápise od hostiteľskej univerzity, akadémie, inštitútu, vysokej školy alebo školy alebo študentský preukaz alebo osvedčenie o zapísaných predmetoch;

               i)

               pre účastníkov medzinárodných športových podujatí a ich odborný sprievod:

                           —

                           písomná žiadosť hostiteľskej organizácie: príslušných orgánov, národných športových federácií alebo národných olympijských výborov členských štátov;

               j)

               pre účastníkov oficiálnych výmenných programov organizovaných partnerskými obcami a mestami:

                           —

                           písomná žiadosť vedúceho predstaviteľa správy/starostu týchto obcí a miest;

               k)

               pre blízkych príbuzných – manželov/manželky, deti (vrátane osvojených), rodičov (vrátane opatrovníkov), starých rodičov a vnukov/vnučky – navštevujúcich štátnych príslušníkov Bosny a Hercegoviny s legálnym pobytom na území členských štátov:

                           —

                           písomná žiadosť hostiteľskej osoby;

               l)

               pre osoby cestujúce zo zdravotných dôvodov a osoby, ktoré ich musia sprevádzať:

                           —

                           úradný doklad zdravotníckeho zariadenia potvrdzujúci nevyhnutnosť lekárskeho ošetrenia v tomto zariadení a potrebu, aby bola osoba sprevádzaná a doklad o dostatočných finančných prostriedkoch na úhradu tohto lekárskeho ošetrenia;

               m)

               pre osoby zúčastňujúce sa na pohrebných obradoch:

                           —

                           úradný doklad potvrdzujúci úmrtie, ako aj rodinný alebo iný vzťah medzi žiadateľom a zosnulým;

               n)

               pre predstaviteľov tradičných náboženských spoločenstiev v Bosne a Hercegovine navštevujúcich diaspóry Bosny a Hercegoviny na území členských štátov:

                           —

                           písomná žiadosť vedúceho predstaviteľa náboženského spoločenstva v Bosne a Hercegovine, v ktorej sa uvádza účel, trvanie a periodicita ciest;

               o)

               pre príslušníkov slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov:

                           —

                           písomná žiadosť hostiteľskej organizácie potvrdzujúca, že dotknutá osoba sa zúčastňuje na podujatí;

               p)

               pre návštevníkov vojenských a civilných cintorínov:

                           —

                           úradný doklad potvrdzujúci existenciu a udržiavanie hrobu, ako aj rodinný alebo iný vzťah medzi žiadateľom a pochovaným;

               q)

               pre osoby cestujúce na turistické účely:

                           —

                           osvedčenie alebo poukaz od cestovnej kancelárie alebo organizátora zájazdov akreditovaných členskými štátmi v rámci miestnej konzulárnej spolupráce, ktoré potvrdzujú rezerváciu organizovaného zájazdu.

         2.   Písomná žiadosť uvedená v odseku 1 tohto článku obsahuje tieto údaje:

               a)

               v prípade pozvanej osoby – meno a priezvisko, dátum narodenia, pohlavie, občianstvo, číslo dokladu totožnosti, čas a účel cesty, počet vstupov a podľa potreby mená manžela/manželky a detí cestujúcich spolu s pozvanou osobou;

               b)

               v prípade pozývajúcej osoby – meno, priezvisko a adresa alebo

               c)

               v prípade pozývajúcej právnickej osoby, spoločnosti alebo organizácie – úplný názov a adresa a

                           —

                           ak žiadosť vystavila organizácia, meno a funkcia osoby, ktorá žiadosť podpísala,

                           —

                           ak je pozývajúcou osobou právnická osoba alebo spoločnosť, alebo zastúpenie alebo pobočka takejto právnickej osoby alebo spoločnosti so sídlom na území členského štátu, registračné číslo, ktoré sa vyžaduje podľa vnútroštátnych právnych predpisov dotknutého členského štátu.

         3.   Pre kategórie osôb uvedené v odseku 1 tohto článku sa všetky kategórie víz udeľujú uľahčeným postupom bez toho, aby sa vyžadovalo ďalšie odôvodnenie, pozvanie alebo potvrdenie týkajúce sa účelu cesty podľa právnych predpisov členských štátov.
   Článok 5
   Udeľovanie víz na viac vstupov
   1.   Diplomatické misie a konzulárne úrady členských štátov udeľujú víza na viac vstupov s platnosťou až päť rokov týmto kategóriám osôb:

               a)

               členom súdov a prokuratúry Bosny a Hercegoviny, ak nie sú oslobodení od vízovej povinnosti podľa tejto dohody, pri výkone ich funkcie, s platnosťou víza obmedzenou na ich funkčné obdobie, ak je kratšie ako päť rokov;

               b)

               stálym členom oficiálnych delegácií, ktorí sa na základe oficiálneho pozvania adresovaného Bosne a Hercegovine zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov;

               c)

               blízkym príbuzným – manželom/manželkám, deťom (vrátane osvojených), rodičom (vrátane opatrovníkov) – navštevujúcim štátnych príslušníkov Bosny a Hercegoviny oprávnene sa zdržiavajúcich na území členských štátov s platnosťou víza obmedzenou na dobu platnosti ich povolenia na pobyt.

         2.   Diplomatické misie a konzulárne úrady členských štátov udeľujú víza na viac vstupov s platnosťou až jeden rok týmto kategóriám osôb pod podmienkou, že počas predchádzajúceho roka im bolo udelené aspoň jedno vízum, ktoré využili v súlade s právnymi predpismi o vstupe a pobyte na území navštíveného štátu, a že žiadajú o vízum na viac vstupov odôvodnene:

               a)

               členom oficiálnych delegácií, ktorí sa na základe oficiálneho pozvania adresovaného Bosne a Hercegovine pravidelne zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov;

               b)

               podnikateľom a zástupcom obchodných organizácií, ktorí pravidelne cestujú do členských štátov;

               c)

               vodičom poskytujúcim služby medzinárodnej nákladnej a osobnej dopravy na územie členských štátov vo vozidlách registrovaných v Bosne a Hercegovine;

               d)

               členom vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;

               e)

               novinárom;

               f)

               účastníkom vedeckých, kultúrnych a umeleckých aktivít vrátane univerzitných a iných výmenných programov, ktorí pravidelne cestujú do členských štátov;

               g)

               študentom a študentom postgraduálneho štúdia, ktorí pravidelne cestujú na účely štúdia alebo vzdelávacích školení, a to aj v rámci výmenných programov;

               h)

               účastníkom medzinárodných športových podujatí a ich odbornému sprievodu;

               i)

               účastníkom oficiálnych výmenných programov organizovaných partnerskými obcami a mestami;

               j)

               osobám, ktoré musia cestovať pravidelne zo zdravotných dôvodov, a osobám, ktoré ich musia sprevádzať;

               k)

               predstaviteľom tradičných náboženských spoločenstiev v Bosne a Hercegovine navštevujúcim diaspóry Bosny a Hercegoviny na území členských štátov, ktorí pravidelne cestujú do členských štátov;

               l)

               zástupcom organizácií občianskej spoločnosti, ktorí pravidelne cestujú do členských štátov na účely vzdelávacích školení, seminárov, konferencií, a to aj v rámci výmenných programov;

               m)

               príslušníkom slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach a ktorí pravidelne cestujú do členských štátov.

         3.   Diplomatické misie a konzulárne úrady členských štátov udeľujú víza na viac vstupov s platnosťou najmenej dva roky a najviac päť rokov kategóriám osôb uvedeným v odseku 2 tohto článku pod podmienkou, že počas predchádzajúcich dvoch rokov využili jednoročné víza na viac vstupov v súlade s právnymi predpismi o vstupe a pobyte na území navštíveného štátu a že dôvody žiadosti o vízum na viac vstupov stále pretrvávajú.
   4.   Celková dĺžka pobytu osôb uvedených v odsekoch 1 až 3 tohto článku na území členských štátov za obdobie 180 dní nepresiahne 90 dní.
   Článok 6
   Poplatky za spracovanie žiadostí o víza
   1.   Poplatok za spracovanie žiadosti o vízum pre štátnych príslušníkov Bosny a Hercegoviny je 35 EUR.
   Výška uvedeného poplatku sa môže prehodnotiť v súlade s postupom stanoveným v článku 14 ods. 4
   Ak by Bosna Hercegovina opätovne zaviedla pre občanov EÚ vízovú povinnosť, poplatok za vízum účtovaný Bosnou a Hercegovinou nebude vyšší ako 35 EUR alebo ako dohodnutá suma, ak dôjde k prehodnoteniu poplatku v súlade s postupom stanoveným v článku 14 ods. 4.
   2.   Od poplatkov za spracovanie žiadosti o vízum sú oslobodené tieto kategórie osôb:

               a)

               blízki príbuzní – manželia/manželky, deti (vrátane osvojených), rodičia (vrátane opatrovníkov), starí rodičia a vnuci/vnučky štátnych príslušníkov Bosny a Hercegoviny oprávnene sa zdržiavajúci na území členských štátov;

               b)

               členovia oficiálnych delegácií, ktorí sa na základe oficiálneho pozvania adresovaného Bosne a Hercegovine zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov;

               c)

               členovia súdov a prokuratúry Bosny a Hercegoviny, ak nie sú oslobodení od vízovej povinnosti podľa tejto dohody;

               d)

               žiaci, študenti, študenti postgraduálneho štúdia a sprevádzajúci učitelia, ktorí cestujú na účely štúdia alebo vzdelávacích školení;

               e)

               deti vo veku do šesť rokov;

               f)

               zdravotne postihnuté osoby a v prípade potreby osoba, ktorá ich sprevádza;

               g)

               osoby, ktoré predložili doklady preukazujúce nevyhnutnosť ich cesty z humanitárnych dôvodov vrátane naliehavého lekárskeho ošetrenia, ako aj osoba, ktorá pacienta sprevádza, alebo osoby, ktoré cestujú na pohreb blízkeho príbuzného alebo na návštevu vážne chorého blízkeho príbuzného;

               h)

               účastníci medzinárodných športových podujatí a ich odborný sprievod;

               i)

               účastníci vedeckých, kultúrnych a umeleckých aktivít vrátane univerzitných a iných výmenných programov;

               j)

               účastníci oficiálnych výmenných programov organizovaných partnerskými obcami a mestami;

               k)

               novinári;

               l)

               predstavitelia tradičných náboženských spoločenstiev v Bosne a Hercegovine navštevujúci diaspóry Bosny a Hercegoviny na území členských štátov;

               m)

               zástupcovia organizácií občianskej spoločnosti, ktorí cestujú kvôli účasti na stretnutiach, seminároch, výmenných programoch alebo kurzoch odbornej prípravy;

               n)

               vodiči poskytujúci služby medzinárodnej nákladnej a osobnej dopravy na územie členských štátov vo vozidlách registrovaných v Bosne a Hercegovine;

               o)

               členovia vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;

               p)

               dôchodcovia;

               q)

               príslušníci slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov.

         Článok 7
   Lehoty na spracovanie žiadostí o víza
   1.   Diplomatické misie a konzulárne úrady členských štátov rozhodnú o žiadosti o udelenie víza do 10 kalendárnych dní odo dňa prijatia žiadosti a dokladov potrebných na udelenie víza.
   2.   Lehotu na rozhodnutie o žiadosti o vízum možno v individuálnych prípadoch predĺžiť až na 30 kalendárnych dní, najmä ak je potrebné ďalšie preskúmanie žiadosti.
   3.   Lehotu na rozhodnutie o žiadosti o vízum možno v naliehavých prípadoch skrátiť na tri pracovné dni alebo menej.
   Článok 8
   Odchod v prípade straty alebo odcudzenia dokladov
   Občania Európskej únie a Bosny a Hercegoviny, ktorí stratili doklady totožnosti alebo ktorým boli tieto doklady odcudzené počas ich pobytu na území Bosny a Hercegoviny alebo členských štátov, môžu toto územie opustiť bez víza alebo iného povolenia na základe platných dokladov totožnosti, ktoré ich oprávňujú na prekročenie hraníc, vydaných diplomatickými misiami alebo konzulárnymi úradmi členských štátov alebo Bosny a Hercegoviny.
   Článok 9
   Predĺženie platnosti víza v prípade mimoriadnych okolností
   Štátnym príslušníkom Bosny a Hercegoviny, ktorí z dôvodu vyššej moci nemôžu opustiť územie členských štátov v lehote stanovenej v ich vízach, sa platnosť víz bezplatne predĺži v súlade s právnymi predpismi platnými v hostiteľskom štáte o dobu, ktorá je potrebná na ich návrat do štátu trvalého pobytu.
   Článok 10
   Diplomatické pasy
   1.   Štátni príslušníci Bosny a Hercegoviny, ktorí sú držiteľmi platných diplomatických pasov, môžu vstupovať na územie členských štátov, opúšťať ho a prechádzať týmto územím bez víz.
   2.   Osoby uvedené v odseku 1 tohto článku sa môžu zdržiavať na území členských štátov najviac 90 dní za obdobie 180 dní.
   Článok 11
   Územná platnosť víz
   S výhradou vnútroštátnych pravidiel a predpisov týkajúcich sa národnej bezpečnosti členských štátov a s výhradou pravidiel EÚ týkajúcich sa víz s obmedzenou územnou platnosťou majú štátni príslušníci Bosny a Hercegoviny právo cestovať po území členských štátov za rovnakých podmienok ako občania Európskej únie.
   Článok 12
   Spoločný výbor pre správu dohody
   1.   Zmluvné strany zriadia spoločný výbor odborníkov (ďalej len „výbor“) zložený zo zástupcov Európskeho spoločenstva a Bosny a Hercegoviny. Spoločenstvo zastupuje Komisia Európskych spoločenstiev, ktorej pomáhajú odborníci z členských štátov.
   2.   Výbor plní najmä tieto úlohy:

               a)

               monitoruje vykonávanie tejto dohody;

               b)

               navrhuje zmeny a doplnenia tejto dohody alebo dodatky k nej;

               c)

               urovnáva spory vyplývajúce z výkladu alebo uplatňovania ustanovení tejto dohody.

         3.   Výbor zasadá podľa potreby na žiadosť jednej zo zmluvných strán, najmenej však raz za rok.
   4.   Výbor prijme svoj rokovací poriadok.
   Článok 13
   Vzťah tejto dohody k dvojstranným dohodám medzi členskými štátmi a Bosnou a Hercegovinou
   1.   Táto dohoda má odo dňa nadobudnutia platnosti prednosť pred ustanoveniami všetkých dvojstranných alebo viacstranných dohôd alebo dojednaní uzavretých medzi jednotlivými členskými štátmi a Bosnou a Hercegovinou, pokiaľ ustanovenia uvedených dohôd alebo dojednaní upravujú otázky, ktoré sú predmetom úpravy v tejto dohode.
   2.   Ustanovenia dvojstranných dohôd alebo dojednaní medzi jednotlivými členskými štátmi a Bosnou a Hercegovinou o oslobodení držiteľov služobných pasov od vízovej povinnosti, ktoré boli podpísané pred 1. januárom 2007, sa naďalej uplatňujú počas obdobia piatich rokov od nadobudnutia platnosti tejto dohody bez toho, aby bolo dotknuté právo príslušných členských štátov alebo Bosny a Hercegoviny vypovedať uvedené dvojstranné dohody alebo pozastaviť ich uplatňovanie počas uvedeného obdobia piatich rokov.
   Článok 14
   Záverečné ustanovenia
   1.   Zmluvné strany ratifikujú alebo schvália túto dohodu v súlade so svojimi príslušnými postupmi. Dohoda nadobúda platnosť prvým dňom druhého mesiaca po dni, keď si zmluvné strany navzájom oznámia ukončenie uvedených postupov.
   2.   Odchylne od odseku 1 tohto článku táto dohoda nadobúda platnosť až v deň nadobudnutia platnosti dohody medzi Európskym spoločenstvom a Bosnou a Hercegovinou o readmisii osôb, ak tento deň nastane až po dni stanovenom v odseku 1 tohto článku.
   3.   Táto dohoda sa uzaviera na dobu neurčitú. Možno ju vypovedať v súlade s odsekom 6 tohto článku.
   4.   Túto dohodu je možné zmeniť a doplniť písomnou dohodou zmluvných strán. Zmeny a doplnenia nadobúdajú platnosť po tom, ako si zmluvné strany navzájom oznámia ukončenie svojich vnútorných postupov nevyhnutných na tento účel.
   5.   Každá zo zmluvných strán môže úplne alebo sčasti pozastaviť uplatňovanie tejto dohody z dôvodu ochrany verejného poriadku, národnej bezpečnosti alebo verejného zdravia. Rozhodnutie o pozastavení uplatňovania dohody sa oznámi druhej zmluvnej strane najneskôr 48 hodín pred nadobudnutím jeho platnosti. Zmluvná strana, ktorá pozastavila uplatňovanie tejto dohody, bezodkladne informuje druhú zmluvnú stranu hneď, ako dôvody na pozastavenie pominú.
   6.   Každá zo zmluvných strán môže vypovedať túto dohodu na základe písomného oznámenia adresovaného druhej zmluvnej strane. Platnosť tejto dohody skončí po uplynutí 90 dní odo dňa uvedeného oznámenia.

      V Bruseli osemnásteho septembra dvetisíc sedem v dvoch vyhotoveniach v každom z úradných jazykov zmluvných strán, pričom všetky texty sú rovnako autentické.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Για τη Вοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

   PRÍLOHA
   PROTOKOL K DOHODE O ČLENSKÝCH ŠTÁTOCH, KTORÉ NEUPLATŇUJÚ SCHENGENSKÉ ACQUIS V PLNOM ROZSAHU
   Členské štáty, ktoré sú viazané schengenským acquis, ale ešte neudeľujú schengenské víza, pričom čakajú na príslušné rozhodnutie Rady v tomto smere, udeľujú vnútroštátne víza, ktorých platnosť je obmedzená na ich vlastné územie.
   Tieto členské štáty môžu jednostranne uznať schengenské víza a povolenia na pobyt na účel tranzitu cez ich územie v súlade s rozhodnutím Európskeho parlamentu a Rady č. 895/2006/ES.
   Keďže rozhodnutie Európskeho parlamentu a Rady č. 895/2006 sa nevzťahuje na Rumunsko ani na Bulharsko, Európska komisia predloží návrh podobných ustanovení, aby tieto krajiny mohli jednostranne uznať schengenské víza a povolenia na pobyt a iné podobné doklady udelené v iných členských štátoch, ktoré ešte nie sú v plnej miere začlenené do schengenského priestoru, na účel tranzitu cez ich územie.
   SPOLOČNÉ VYHLÁSENIE TÝKAJÚCE SA DÁNSKA
   Zmluvné strany berú na vedomie, že táto dohoda sa nevzťahuje na postupy udeľovania víz diplomatickými misiami a konzulárnymi úradmi Dánskeho kráľovstva.
   Za týchto okolností je žiaduce, aby orgány Dánska a Bosny a Hercegoviny bezodkladne uzavreli dvojstrannú dohodu o uľahčení udeľovania krátkodobých víz za podobných podmienok, ako boli dohodnuté v tejto dohode medzi Európskym spoločenstvom a Bosnou a Hercegovinou.
   SPOLOČNÉ VYHLÁSENIE TÝKAJÚCE SA SPOJENÉHO KRÁĽOVSTVA A ÍRSKA
   Zmluvné strany berú na vedomie, že táto dohoda sa nevzťahuje na územie Spojeného kráľovstva a Írska.
   Za týchto okolností je žiaduce, aby orgány Spojeného kráľovstva, Írska a Bosny a Hercegoviny uzavreli dvojstranné dohody o uľahčení udeľovania víz.
   SPOLOČNÉ VYHLÁSENIE TÝKAJÚCE SA ISLANDU A NÓRSKA
   Zmluvné strany berú na vedomie úzky vzťah medzi Európskym spoločenstvom a Islandom a Nórskom, najmä na základe dohody z 18. mája 1999 o pridružení týchto krajín pri vykonávaní, uplatňovaní a rozvoji schengenského acquis.
   Za týchto okolností je žiaduce, aby orgány Nórska, Islandu a Bosny a Hercegoviny uzavreli dvojstranné dohody o uľahčení udeľovania krátkodobých víz za podobných podmienok, ako boli dohodnuté v tejto dohode medzi Európskym spoločenstvom a Bosnou a Hercegovinou.
   SPOLOČNÉ VYHLÁSENIE TÝKAJÚCE SA ŠVAJČIARSKEJ KONFEDERÁCIE A LICHTENŠTAJNSKA
   (ak je potrebné)
   Ak dohoda medzi EÚ, ES a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis a protokoly k uvedenej dohode týkajúce sa Lichtenštajnska v čase ukončenia rokovaní s Bosnou a Hercegovinou už nadobudli platnosť, doplní sa podobné vyhlásenie týkajúce sa Švajčiarska a Lichtenštajnska.
   VYHLÁSENIE EURÓPSKEHO SPOLOČENSTVA TÝKAJÚCE SA PRÍSTUPU ŽIADATEĽOV O VÍZA K INFORMÁCIÁM A HARMONIZÁCIE INFORMÁCIÍ O POSTUPOCH PRI UDEĽOVANÍ KRÁTKODOBÝCH VÍZ A O DOKLADOCH, KTORÉ SA PREDKLADAJÚ SPOLU SO ŽIADOSŤOU O KRÁTKODOBÉ VÍZA
   Uznávajúc dôležitosť transparentnosti pre žiadateľov o víza, Európske spoločenstvo pripomína, že návrh právneho predpisu o prepracovaní Spoločných konzulárnych pokynov týkajúcich sa víz pre diplomatické misie a konzulárne úrady bol Európskou komisiou prijatý 19. júla 2006 a rieši otázku podmienok prístupu žiadateľov o víza k diplomatickým misiám a konzulárnym úradom členských štátov.
   Pokiaľ ide o informácie, ktoré sa majú poskytnúť žiadateľom o víza, Európske spoločenstvo sa domnieva, že by sa mali prijať primerané opatrenia:

               —

               Vo všeobecnosti by sa pre žiadateľov o víza mali vypracovať základné informácie o postupoch a podmienkach pre podávanie žiadostí o víza a o platnosti udeľovaných víz.

               —

               Európske spoločenstvo vypracuje zoznam minimálnych požiadaviek s cieľom zabezpečiť, aby žiadateľom z Bosny a Hercegoviny boli poskytované zrozumiteľné a jednotné základné informácie a aby sa od nich vyžadovali v zásade rovnaké doklady.

         Uvedené informácie vrátane zoznamu cestovných kancelárií a organizátorov zájazdov akreditovaných v rámci miestnej konzulárnej spolupráce sa budú rozširovať širokej verejnosti (prostredníctvom informačných tabúľ konzulátov, letákov, internetových stránok atď.).
   Diplomatické misie a konzulárne úrady členských štátov poskytujú v jednotlivých prípadoch informácie o existujúcich možnostiach zjednodušenia udeľovania krátkodobých víz podľa schengenského acquis.
   VYHLÁSENIE EURÓPSKEHO SPOLOČENSTVA O PREHODNOTENÍ VÍZOVEJ POVINNOSTI PRE DRŽITEĽOV SLUŽOBNÝCH PASOV
   Keďže oslobodenie držiteľov služobných pasov od vízovej povinnosti na základe dvojstranných dohôd alebo dojednaní medzi jednotlivými členskými štátmi a Bosnou a Hercegovinou, ktoré boli podpísané pred 1. januárom 2007, sa naďalej uplatňuje len počas obdobia piatich rokov od nadobudnutia platnosti tejto dohody bez toho, aby bolo dotknuté právo príslušných členských štátov alebo Bosny a Hercegoviny vypovedať uvedené dvojstranné dohody alebo pozastaviť ich uplatňovanie počas uvedeného obdobia piatich rokov, Európske spoločenstvo opätovne posúdi situáciu držiteľov služobných pasov najneskôr štyri roky po nadobudnutí platnosti tejto dohody s cieľom prípadnej zmeny a doplnenia dohody na tento účel v súlade s postupom stanoveným v článku 14 ods. 4.
   VYHLÁSENIE EURÓPSKEHO SPOLOČENSTVA O UĽAHČENIACH PRE RODINNÝCH PRÍSLUŠNÍKOV A ŽIADATEĽOV BONA FIDE

   Európske spoločenstvo berie na vedomie návrh Bosny a Hercegoviny rozšíriť vymedzenie pojmu rodinných príslušníkov, na ktorých by sa malo vzťahovať uľahčenie udeľovania víz, ako aj dôležitosť, ktorú Bosna a Hercegovina prikladá zjednodušeniu pohybu tejto kategórie osôb.
   S cieľom uľahčiť mobilitu väčšieho počtu osôb, ktoré majú rodinné väzby (najmä sestry a bratia a ich deti) s občanmi Bosny a Hercegoviny oprávnene sa zdržiavajúci na území členských štátov, Európske spoločenstvo vyzýva konzulárne úrady členských štátov, aby plne využívali možnosti, ktoré ponúka acquis communautaire, na uľahčenie udeľovania víz tejto kategórii osôb, a to najmä prostredníctvom uľahčenia požiadaviek na písomné doklady požadované od žiadateľov, oslobodenia od manipulačných poplatkov a v náležitých prípadoch udeľovania na viac vstupov.
   Európska spoločenstvo tiež zároveň vyzýva konzulárne úrady členských štátov, aby plne využívali uvedené možnosti na uľahčenie udeľovania víz žiadateľom bona fide.


title: 2011/444/EÚ: Rozhodnutie Rady z  12. júla 2011 , ktorým sa pre Generálny sekretariát Rady určuje menovací orgán a orgán oprávnený uzatvárať pracovné zmluvy a ktorým sa zrušuje rozhodnutie 2006/491/ES, Euratom

text:
               22.7.2011

               SK

               Úradný vestník Európskej únie

               L 191/21

         ROZHODNUTIE RADY
   z 12. júla 2011,
   ktorým sa pre Generálny sekretariát Rady určuje menovací orgán a orgán oprávnený uzatvárať pracovné zmluvy a ktorým sa zrušuje rozhodnutie 2006/491/ES, Euratom
   (2011/444/EÚ)
   RADA EURÓPSKEJ ÚNIE,
   so zreteľom na Služobný poriadok úradníkov Európskej únie a Podmienky zamestnávania ostatných zamestnancov Európskej únie ustanovené nariadením Rady (EHS, Euratom, ESUO) č. 259/68 (1), a najmä na článok 2 služobného poriadku a článok 6 podmienok zamestnávania,
   keďže:

               (1)

               V zmysle článku 240 ods. 2 prvého pododseku Zmluvy o fungovaní Európskej únie Generálny sekretariát Rady riadi generálny tajomník.

               (2)

               Je potrebné prijať nové rozhodnutie, ktorým sa pre Generálny sekretariát Rady určí menovací orgán a orgán oprávnený uzatvárať pracovné zmluvy, a zrušiť rozhodnutie 2006/491/ES, Euratom (2),

         PRIJALA TOTO ROZHODNUTIE:
   Článok 1
   Pokiaľ ide o Generálny sekretariát Rady, právomoci, ktoré sa v služobnom poriadku úradníkov udeľujú menovaciemu orgánu a v podmienkach zamestnávania ostatných zamestnancov orgánu oprávnenému uzatvárať pracovné zmluvy, vykonáva:

               a)

               Rada, pokiaľ ide o generálneho tajomníka;

               b)

               Rada na návrh generálneho tajomníka, pokiaľ ide o uplatňovanie článkov 1a, 30, 34, 41, 49, 50 a 51 služobného poriadku na generálnych riaditeľov;

               c)

               v ostatných prípadoch generálny tajomník.
               Generálny tajomník je oprávnený úplne alebo sčasti delegovať na generálneho riaditeľa administratívy svoje právomoci, pokiaľ ide o uplatňovanie podmienok zamestnávania ostatných zamestnancov a uplatňovanie služobného poriadku na úradníkov patriacich do funkčnej skupiny AST s výnimkou menovacích právomocí, ukončenia služobného pomeru úradníkov a prijímania ostatných zamestnancov.

         Článok 2
   Rozhodnutie 2006/491/ES, Euratom sa zrušuje.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 12. júla 2011

            Za Radu

            predseda

         J. VINCENT-ROSTOWSKI

      (1)  Ú. v. ES L 56, 4.3.1968, s. 1.

      (2)  Rozhodnutie Rady z 27. júna 2006, ktorým sa pre Generálny sekretariát Rady určuje menovací orgán a orgán oprávnený uzatvárať pracovné zmluvy (Ú. v. EÚ L 194, 14.7.2006, s. 29).


title: Žiadosť o ochranu imunity Claudia Favu #Rozhodnutie Európskeho parlamentu z 19. februára 2008 o žiadosti o ochranu imunity a výsad Claudia Favu (2007/2155(IMM))

text:
               6.8.2009

               SK

               Úradný vestník Európskej únie

               CE 184/110

         Utorok 19. februára 2008Žiadosť o ochranu imunity Claudia Favu

      P6_TA(2008)0047

   Rozhodnutie Európskeho parlamentu z 19. februára 2008 o žiadosti o ochranu imunity a výsad Claudia Favu (2007/2155(IMM))
   2009/C 184 E/19

      Európsky parlament,
   so zreteľom na žiadosť o ochranu imunity, ktorú podal poslanec Claudio Fava v súvislosti s občianskoprávnym konaním vedeným proti nemu pred občianskym súdom v Marsale 29. mája 2007 a ktorá bola oznámená na plenárnej schôdzi 6. júna 2007,
   po vypočutí Claudia Favu v súlade s článkom 7 ods. 3 rokovacieho poriadku,
   so zreteľom na články 9 a 10 Protokolu o výsadách a imunitách Európskych spoločenstiev z 8. apríla 1965, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
   so zreteľom na rozsudky Súdneho dvora Európskych spoločenstiev z 12. mája 1964 a 10. júla 1986 (1),
   so zreteľom na článok 6 ods. 3 a článok 7 rokovacieho poriadku,
   so zreteľom na správu Výboru pre právne veci (A6-0007/2008),

               1.

               ochraňuje imunitu a výsady Claudia Favu;

               2.

               poveruje svojho predsedu, aby toto rozhodnutie a správu gestorského výboru ihneď postúpil príslušným orgánom Talianskej republiky.

      (1)  Vec 101/63, Wagner/Fohrmann a Krier, Zb. 1964, s. 383, a vec 149/85, Wybot/Faure a iní, Zb. 1986, s. 2391.